ভেঙে ফেলা হতে পারে জওহরলাল নেহরু স্টেডিয়ামকে!

ওয়েব ডেস্ক : ভারতের ক্রীড়া পরিকাঠামোয় আসতে চলেছে ঐতিহাসিক পরিবর্তন। কেন্দ্রীয় ক্রীড়ামন্ত্রক সূত্রে খবর, দিল্লির (Delhi) জওহরলাল নেহরু স্টেডিয়ামকে (Jawaharlal Nehru Stadium) ভেঙে ফেলা হতে পারে। সেখানে তৈরি করা হতে পারে ‘স্পোর্টস সিটি’ (Sports City)। জানা যাচ্ছে, ১০২ একর জমিতে গড়ে উঠবে এই প্রকল্প। ২০৩৬ সালের অলিম্পিকের কথা মাথায় রেখে এই পরিকল্পনা করা হয়েছে বলে সূত্রের খবর। জানা গিয়েছে, সমীক্ষা ও পরিকল্পনা চূড়ান্ত হওয়ার পরেই এই কাজ শুরু হবে।

১৯৮২ সালে তৈরি করা হয়েছিল এই স্টেডিয়ামটি। যেখানে হয়েছিল এশিয়ান গেমস। এর পর ২০১০ সালে কমনওয়েলথ গেমসের আগে সংস্কার করা হয়েছিল স্টেডিয়ামটিকে। যার জন্য খরচ হয়েছিল ৯৬১ কোটি টাকা। ৬০ হাজার দর্শক ধারণক্ষমতার এই স্টেডিয়ামটিতে বহু আন্তর্জাতিক খেলার আয়োজন করা হয়েছিল। তার মধ্যে রয়েছে অ্যাথলেটিক প্রতিযোগিতামূলক ফুটবল ম্যাচ, কনসার্ট সহ বিভিন্ন অনুষ্ঠান। এটি ভারতের জাতীয় অ্যাথলিট দলের হোম ভ্যেনু হিসেবে পরিচিত। সম্প্রতি এই স্টেডিয়ামেই আয়োজিত হয়েছিল প্যারা অ্যাথলেটিক্স চ্যাম্পিয়নশিপও।

আরও খবর : ৬ বছর পর ইডেনে টেস্ট ম্যাচ! কেমন হবে পিচ? জানুন বড় আপডেট

জানা যাচ্ছে, নতুন প্রস্তাবিত ‘স্পোর্টস সিটি’তে (Sports City) প্রশিক্ষণ কেন্দ্র, প্রতিযোগিতা ভেন্যু এবং খেলোয়াড়দের জন্য বিশেষ সুবিধা থাকবে। তবে যদি এই প্রকল্পটি বাস্তবায়িত হয়, তাহলে তা হবে ভারতের ক্রিকেটের ইতিহাসে অন্যতম উন্নয়নমূলক পদক্ষেপ।

প্রস্তাবিত পুনর্নির্মাণের লক্ষ্য হল পুরনো স্টেডিয়ামটিকে একটি ভবিষ্যৎকালীন ‘স্পোর্টস সিটি’ হিসাবে প্রতিস্থাপন করা। যা সমস্ত প্রধান ক্রীড়া বিভাগকে এক ছাদের নীচে রাখার জন্য পরিকল্পনা করা হবে। দোহার অ্যাসপায়ার জোন (স্পোর্টস সিটি) থেকে অনুপ্রেরণা নিয়ে এই স্টেডিয়াম তৈরি করা হতে পারে বলে খবর।